Sidste år var festlighederne aflyst på grund af corona, men i år forventer politiet mange mennesker i gadebilledet, når julebryggen bliver frigivet - traditionen tro klokken 20.59 den første fredag i november. Derfor laver politet landet over en målrettet indsats, og hos Nordjyllands Politi er der afsat ekstra ressourcer til aftenen. - Vi er massivt til stede i by- og natteliv med både uniformerede og civile patruljer, siger Mads Hessellund, vagtchef hos Nordjyllands Politi. De er en del af den landsdækkende indsats i weekenden, hvor der er særligt fokus på spiritus- og narkotikakørsel. - Vi vil være talstærkt til stede, og man vil se en del politi på gaden. Og vi opfordrer selvfølgelig som altid til at tage bussen eller en taxa hjem. Eller blive hentet af én, der ikke har drukket, lyder det fra vagtchefen.

Referat:
Den såkaldte 'J-dag', hvor julebryggen bliver frigivet, får Nordjyllands Politi til at kalde ekstra folk på arbejde.